Øyenvitne i Istanbul: – Jeg hørte et veldig høyt smell, så kom skrikene
– Jeg hørte et veldig høyt smell, så kom skrikene. Jeg så en ildkule og startet å løpe vekk. Jeg så rundt ti personer som var skadet, en av dem ble hjulpet av turister, sier en tyrkisk mann, som ikke ønsket å bli navngitt, til AFP. – Jeg er hundre prosent sikker på at det ikke bare var en bombe, men en selvmordsbomber, sier han. Er du i nærheten? Kontakt VG på +47 22000000 eller på epost 2200@vg.no Han var ett av vitnene som var i det populære turistområdet ved Den blå moské da en selvmordsbomber gikk til aksjon klokken 9.20 tirsdag. Minst 10 mennesker er bekreftet drept og 15 skadet i angrepet. Blant de skadede er en nordmann som behandles for lettere skader ved et av sykehusene i Istanbul. - Jostein har fått en skade i kneet, som trolig skyldes en splint som har gått rett gjennom kneskålen. Vi har tatt røntgen og han blir operert i morgen. Han er i relativt god form, har fått smertebehandling og vi blir tatt godt hånd om på sykehuset, forteller kona til VG. Ifølge tyrkiske myndigheter var de fleste av ofrene i selvmordsangrepet i Istanbul tyske statsborgere, melder Reuters. – Eksplosjonen var så kraftig at bakken ristet. Det var et høyt smell som svidde i nesen. Jeg begynte å løpe med datteren min, og vi tok oss inn i en bygning i nærheten. Det var veldig skummelt, sier den tyske turisten Caroline til AFP.Tarik Canpolat bor i Istanbul. Da bomben gikk av var han på jobb rundt 30 minutter fra åstedet. Til VG sier han at han hørte et høyt smell. - Jeg trodde først det var noe bygningsarbeid. Men så begynte meldingene om bomben å tikke inn. Jeg forsøkte å ringe fetteren min som jeg vet jobber rett ved, men han tok ikke telefonen. Da ble jeg litt redd. Canpolat fikk etter hvert tak i fetteren. Nå sier han at byen er preget av kaos og panikk. - Folk har panikk, fordi regjeringen gikk ut og sa at det kan være en bombe til. Mange er redde, og det virker som om folk unngår offentlige steder. Det er en veldig rar stemning i byen nå, sier han og legger til: - Det er mye politi ute i gatene, og byen er preget av kaos. Alle snakker om hva som har skjedd, og lurer på om det stemmer at han som sprengte seg var fra IS. Hvorfor angrep han der han gjorde? Var det for å drepe flest mulig? Det er ufattelig og utrolig feigt, sier Canpolat på telefon fra Istanbul. Videobilder fra åstedet viser stor tilstrømming av politi- og ambulansepersonell. Politiet har sperret av et større område hvor eksplosjonen skjedde. Tyrkias president Recep Tayyip Erdoğan sier at en syrisk selvmordsbomber står bak angrepet. To høytstående kilder i det tyrkiske sikkerhetsapparatet sier det er høyst sannsynlig at IS-medlemmer er ansvarlig for eksplosjonen i Istanbul. – Vi jobber fortsatt med å få oversikt over situasjonen for andre nordmenn som befinner seg i byen, sier pressevakt Ane Lunde til VG.
Øyenvitner forteller om forferdelige scener på stedet hvor minst 10 mennesker ble drept i Istanbul tirsdag.